নোটবাতিলের পর থেকেই জন ধন অ্যাকাউন্টগুলিতে বিপুল পরিমাণ টাকা জমা পড়তে শুরু হয়। এই নিয়ে আগেই অ্যাকাউন্টের মালিকদের সতর্ক করেছিল কেন্দ্রীয় সরকার। অভিযোগ, গরিব মানুষকে কমিশনের লোভ দেখিয়ে বিপুল পরিমাণ বেহিসেবি টাকা জমা পড়ছিল। ইতিমধ্যেই জন ধন অ্যাকাউন্টগুলিতে জমা টাকার পরিমাণ প্রায় ৬৭ হাজার কোটি টাকা ছুঁয়েছে। এবারে জন ধন অ্যাকাউন্টগুলিতে জমা পড়া বেহিসেবি টাকা চিহ্নিত এবং বাজেয়াপ্ত করার কাজ শুরু করল আয়কর দফতর। আর প্রথম ধাক্কাতেই এক কোটি ৬৪ লক্ষ টাকা বেহিসেবি টাকার খোঁজ পেয়েছে আয়কর দফতর।
সংবাদসংস্থার খবর অনুযায়ী, পশ্চিমবঙ্গের কলকাতা, মেদিনীপুর, বিহারের আরা, কেরলের কোচি এবং উত্তরপ্রদেশের বারাণসীতে বেশ কয়েকটি জনধন অ্যাকাউন্টে এই টাকার খোঁজ পেয়েছে আয়কর দফতর। আরও প্রায় হাফ ডজন শহরের জনধন অ্যাকাউন্টগুলির সন্দেহজনক লেনদেনের উপরে নজর রাখছে আয়কর দফতর। এর মধ্যে বিহারের একটি অ্যাকাউন্ট থেকে ৪০ লক্ষ টাকা বাজেয়াপ্ত করা হয়েছে। জন ধন অ্যাকাউন্টগুলিতে ৫০ হাজার টাকা পর্যন্ত জমা দেওয়া যায়। যে অ্যাকাউন্টগুলিতে এই ১ কোটি ৬৪ লক্ষ টাকা চিহ্নিত করা হয়েছে, তার মালিকরা প্রত্যেকেই আয়করের আওতায় পড়েন না। কীভাবে এই বিপুল পরিমাণ টাকা এই অ্যাকাউন্টগুলিতে জমা পড়ল, তা খতিয়ে দেখছে আয়কর দফতর। নভেম্বরের ৯ তারিখ পর্যন্ত দেশের সাড়ে পঁচিশ কোটি জন ধন অ্যাকাউন্টে জমা পড়া টাকার অঙ্ক ছিল ৪৫,৬৩৬.৬১ কোটি টাকা। নোটবাতিলের পরে গত তিন সপ্তাহে সেই পরিমাণটা গিয়ে দাঁড়িয়েছে ৬৬,৬৩৬ কোটি টাকায়। 
আরও পড়ুন
ট্যাক্সি ট্রাইভারের প্রধানমন্ত্রী জন ধন যোজনা অ্যাকাউন্টে জমা হল ৯৮০০ কোটি টাকা
অ্যাকাউন্টে হঠাৎ ৪৯ লক্ষ! বাংলার শ্রমিককে কালো টাকার ভাগ দিলেন মোদী?
আয়কর দফতর আগেই সতর্ক করে বলেছে, অন্যের অ্যাকাউন্টে বেহিসেবি টাকার লেনদেনের অভিযোগ প্রমাণিত হলে নতুন বেনামি লেনদেন আইনে অভিযুক্তের জরিমানা-সহ সাত বছর পর্যন্ত জেলের সাজা হতে পারে। এবারে এই অভিযুক্তদেরই খুঁজে বার করতে শুরু করল আয়কর দফতর।